過歐陽元老草堂
作者：吳則禮
朝代：宋

paragraphs: 知子廊廟器，誅茅楚江邊。
緬懷靖節意，心遠地自偏。
綠髪走關塞，蹭蹬成華顛。
老益抱孤操，冥鴻正翩翩。
草堂足幽趣，茗飲共留連。
新詩出錦囊，火齊堆我前。
芙蕖頗秀發，灼灼初爭妍。
解衣俯方塘，潑潑鮪與鱣。
屋角升赤日，長空隨飛鳶。
羽扇無停揮，聒耳憚鳴蟬。
蠻簟敷龍牙，曲肱偶欹眠。
輕風灑梁棟，爽氣回九天。
壁間湖灘圖，百仞懸驚泉。
詎復畏執熱，况若聞潺湲。
時延遯世人，坐鼓薫風絃。
得意委萬類，高軼象帝先。
惟兹霜露零，黄菊輸金鈿。
白眼望河漢，雲收月娟娟。
濁酒可消憂，况乃數擊鮮。
聊持魚枕蕉，脫屣秋水壖。
商略周八極，落落遺簡編。
誰言厭羈旅，便欲終殘年。